
NÁVRH UZNESENIA EURÓPSKEHO PARLAMENTU
o vypracovaní novej stratégie EÚ v oblasti boja proti chudobe
(2025/2095(INI))
Európsky parlament,
–	so zreteľom na Chartu základných práv Európskej únie, 
–	so zreteľom na Európsky pilier sociálnych práv a jeho akčný plán s jeho cieľmi do roku 2030 a so sociálnym prehľadom EÚ,
–	so zreteľom na Portské vyhlásenie z 8. mája 2021, obnovené záväzky prijaté na sociálnom fóre v Porte v roku 2023 a vyhlásenie z La Hulpe zo 16. apríla 2024,
–	so zreteľom na ciele udržateľného rozvoja stanovené v Agende 2030 pre udržateľný rozvoj, ktorá bola prijatá v septembri 2015 v New Yorku,
–	so zreteľom na Dohovor OSN o právach dieťaťa prijatý v New Yorku 20. novembra 1989,
–	so zreteľom na Pakt OSN o hospodárskych, sociálnych a kultúrnych právach, ktorý bol prijatý 16. decembra 1966 v New Yorku,
–	so zreteľom na Európsku sociálnu chartu, ktorá bola prijatá v roku 1961 v Turíne,
–	so zreteľom na Dohovor OSN o právach osôb so zdravotným postihnutím prijatý v New Yorku 13. decembra 2006,
–	so zreteľom na rezolúciu OSN z 18. decembra 2019 o právach dieťaťa,
–	so zreteľom na smernicu Európskeho parlamentu a Rady (EÚ) 2019/1158 z 20. júna 2019 o rovnováhe medzi pracovným a súkromným životom rodičov a osôb s opatrovateľskými povinnosťami,
–	so zreteľom na odporúčanie Komisie 2013/112/EÚ z 20. februára 2013 s názvom Investovať do detí: východisko z bludného kruhu znevýhodnenia,
–	so zreteľom na odporúčanie Rady z 22. mája 2019 týkajúce sa vysokokvalitných systémov vzdelávania a starostlivosti v ranom detstve,
–	so zreteľom na svoje uznesenie z 21. januára 2021 o prístupe k dôstojnému a cenovo dostupnému bývaniu pre všetkých,
–	so zreteľom na svoje uznesenie z 10. februára 2021 o znižovaní nerovností s osobitným zameraním na chudobu pracujúcich,
–	so zreteľom na svoje uznesenie z 29. apríla 2021 o Európskej záruke pre deti,
–	so zreteľom na svoje uznesenie z 21. novembra 2023 o znižovaní nerovností a podpore sociálneho začlenenia detí a ich rodín v čase krízy,
–	so zreteľom na oznámenie Komisie z 24. marca 2021 s názvom „Stratégia EÚ v oblasti práv dieťaťa“,
–	so zreteľom na odporúčanie Rady (EÚ) 2021/1004 zo 14. júna 2021, ktorým sa zriaďuje Európska záruka pre deti,
–	so zreteľom na oznámenie Komisie zo 7. júna 2023 o komplexnom prístupe k duševnému zdraviu,
–	so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025,
–	so zreteľom na oznámenie Komisie zo 7. októbra 2020 s názvom Únia rovnosti: strategický rámec EÚ pre rovnosť, začleňovanie a účasť Rómov,
–	so zreteľom na oznámenie Komisie z 3. marca 2021 s názvom Únia rovnosti: Stratégia v oblasti práv osôb so zdravotným postihnutím na roky 2021 – 2030,
–	so zreteľom na odporúčanie Rady z 30. januára 2023 o primeranom minimálnom príjme zaručujúcom aktívne začleňovanie,
–	so zreteľom na návrh stanoviska Európskeho výboru regiónov zo 17. júna 2025 o stratégii EÚ v oblasti boja proti chudobe,
–	so zreteľom na príslušné správy osobitného spravodajcu OSN pre extrémnu chudobu a ľudské práva,
–	so zreteľom na správu Európskej siete proti chudobe (2025) s názvom „Towards the Eradication of Poverty“ (Smerom k odstráneniu chudoby),
–	so zreteľom na správu organizácie ATD Fourth World (2025) s názvom „Paving the Way towards an EU Anti-Poverty Strategy!“ (Smerom k stratégii EÚ proti chudobe!),
–	so zreteľom na správy Sociálnej platformy (2025) s názvom „EU Anti-Poverty Strategy“ (Stratégia EÚ proti chudobe) a „A post-2027 Multiannual Financial Framework for Social Europe“ (Viacročný finančný rámec pre sociálnu Európu na obdobie po roku 2027),
–	so zreteľom na správu organizácie Eurochild (2022) s názvom „(In)visible children – Eurochild 2022 report on children in need across Europe“ [(Ne)viditeľné deti – správa organizácie Eurochild za rok 2022 o deťoch v núdzi v celej Európe],
–	so zreteľom na článok 55 rokovacieho poriadku,
–	so zreteľom na stanovisko Výboru pre práva žien a rodovú rovnosť,
–	so zreteľom na správu Výboru pre zamestnanosť a sociálne veci (A10-000/2025),
A.	keďže chudoba je porušením ľudských práv a práv národov a keďže potreba odstrániť chudobu si vyžaduje spravodlivejšie rozdelenie bohatstva a politiky, ktoré zabezpečia nedeliteľný a univerzálny charakter politických, hospodárskych, sociálnych a kultúrnych práv;
Stratégia zameraná na odstránenie chudoby
1. 	vyzýva Európsku komisiu, aby predložila stratégiu boja proti chudobe (ďalej len „stratégia“), ktorá bude obsahovať tieto všeobecné ciele a usmernenia:
a)	uznanie chudoby ako porušenia ľudských práv a práv národov;
b)	stanovenie cieľa urýchlene odstrániť chudobu najneskôr do roku 2035;
c)	vhodná koordinácia medzi EÚ a členskými štátmi, ako aj regiónmi v súlade so zásadou subsidiarity na dosiahnutie tohto cieľa;
d)	komplexný a integrovaný prístup k politikám a opatreniam na boj proti chudobe a cieľ odstrániť chudobu ako prierezové kritérium v odvetvových politikách;
e)	účasť ľudí žijúcich v chudobe na definovaní, vykonávaní a hodnotení politík, ktoré sa ich dotýkajú, a to primeraným, účinným a transparentným spôsobom;
Spravodlivejšie rozdelenie bohatstva
2. 	vyzýva Komisiu a členské štáty, aby realizovali cieľ plnej zamestnanosti ako usmernenie pre hospodárske a sociálne politiky;
3. 	vyzýva Komisiu a členské štáty, aby podporovali politiky na ochranu a podporu pracovných práv a zlepšenie kvality zamestnania vrátane stabilných pracovnoprávnych vzťahov, spravodlivých miezd, dôstojných a bezpečných pracovných podmienok a prístupu k sociálnej ochrane;
4. 	odporúča, aby Komisia a členské štáty zvážili vytvorenie nástroja na boj proti chudobe prostredníctvom všeobecného uplatňovania práva na prácu a cieľa plnej zamestnanosti zameraného predovšetkým na boj proti nezamestnanosti a podzamestnanosti;
5. 	naliehavo vyzýva Komisiu, aby predložila iniciatívu týkajúcu sa primeraného minimálneho príjmu s cieľom zabezpečiť aktívne sociálne začlenenie a zamestnanosť a prispieť k odstráneniu chudoby pri súčasnom rešpektovaní právomocí členských štátov, vnútroštátnych špecifík systémov sociálnej ochrany a zásady subsidiarity;
Zabezpečenie nedeliteľnej a univerzálnej povahy politických, hospodárskych, sociálnych a kultúrnych práv
6.	naliehavo vyzýva Komisiu a členské štáty, aby bojovali proti chudobe presadzovaním politík, ktoré zabezpečia nedeliteľnosť a univerzálnosť politických, hospodárskych, sociálnych a kultúrnych práv;
7.	vyzýva Komisiu a členské štáty, aby výrazne zvýšili verejné investície do politík, ktoré zaručujú univerzálne, bezplatné a vysokokvalitné verejné služby, vzhľadom na ich prínos k prerušeniu cyklov chudoby, a to najmä v oblastiach, ako je vzdelávanie, zdravotná starostlivosť, sociálna ochrana a všeobecný prístup k dôstojnému bývaniu, vode a sanitácii, energii, doprave a kultúrnym a voľnočasovým aktivitám; 
8.	vyzýva Komisiu, aby podporovala členské štáty pri presadzovaní politiky bývania, ktorá zabezpečí všeobecný prístup k tomuto právu a osobitne bude zohľadňovať situáciu bezdomovcov; vyzýva Komisiu, aby vypracovala plán na uspokojenie potrieb v oblasti bývania všetkých občanov v krajinách EÚ vrátane zabezpečenia dodatočného a osobitného financovania EÚ na rozšírenie a renováciu bytového fondu nájomného bývania;
9.	vyzýva Komisiu a členské štáty, aby prijali účinné opatrenia zamerané na vykonávanie zásady rovnakej odmeny za rovnakú prácu, boj proti nerovnostiam a diskriminácii na pracovisku, a to najmä tým, ktoré sa týkajú žien;
10.	vyzýva členské štáty, aby vypracovali politiky na posilnenie materských, otcovských a rodičovských práv, podporu rovnováhy medzi pracovným a súkromným životom, uľahčenie návratu žien do práce po tehotenstve a materskej dovolenke a zabezpečenie primeraných podmienok pre dojčenie na pracovisku; 
11.	naliehavo vyzýva členské štáty, aby zabezpečili všeobecný prístup k cenovo dostupnej a kvalitnej verejnej zdravotnej starostlivosti o matky, novorodencov a pediatrickej starostlivosti;
12.	vyzýva členské štáty, aby posilnili verejné, univerzálne a solidárne systémy sociálneho zabezpečenia s cieľom zaručiť úplnú a účinnú sociálnu ochranu pracovníkov a dôchodcov a predchádzať chudobe;
13.	vyzýva Komisiu a členské štáty, aby sa zamerali na tzv. skryté prejavy chudoby, riešili problém stigmatizácie ľudí žijúcich v chudobe a nevyužívania dostupných sociálnych dávok a aby zohľadnili to, že starší ľudia, osoby so zdravotným postihnutím, rodiny s jedným rodičom, etnické menšiny a migranti sú skupiny, ktoré sú zraniteľnejšie voči chudobe a sociálnemu vylúčeniu;
14.	odporúča členským štátom, aby zvýšili podporu pre rodiny a ľudí v zraniteľných situáciách prostredníctvom služieb v oblasti duševného zdravia a psychosociálnej podpory;
Boj proti chudobe zvýšením demokratickej politickej účasti
15.	vyzýva Komisiu a členské štáty, aby zabezpečili primerané, účinné a transparentné mechanizmy politickej účasti ľudí žijúcich v chudobe na rozhodovaní, vykonávaní a hodnotení politík, ktoré sa ich týkajú na všetkých úrovniach rozhodovania;
16.	odporúča, aby sa konala výročná konferencia, ktorej cieľom bude posúdiť vykonávanie stratégie so širokým a rôznorodým zložením vrátane ľudí žijúcich v chudobe;
17.	domnieva sa, že Komisia by mala zvýšiť prostriedky vyčlenené na podporu rôznych sociálnych organizácií, ktoré sa zapájajú do boja proti chudobe a jej predchádzania;
Vhodná inštitucionálna koordinácia a primerané rozpočtové zdroje
18.	domnieva sa, že úspech stratégie bude závisieť aj od vhodnej koordinácie medzi rôznymi úrovňami rozhodovania a zásahov;
19.	zastáva názor, že by sa mal vhodným spôsobom vymedziť rozsah zodpovednosti na úrovni EÚ, členských štátov a regiónov za dosiahnutie cieľa odstránenia chudoby v súlade so zásadou subsidiarity;
20.	vyzýva Komisiu, aby do stratégie zaviedla horizontálnu zásadu zameranú na posúdenie vplyvu odvetvových politík na chudobu vrátane povinnosti vykonať ex ante posúdenie vplyvu;
21.	odporúča, aby sa určila osoba na úrovni Európskej komisie, ktorá bude zodpovedná za stratégiu, a aby každý členský štát vymenoval národného koordinátora a vypracoval národný akčný plán, do ktorého by sa zapojili miestne a regionálne orgány a organizácie, ktoré sa venujú boju proti chudobe a jej predchádzaniu;
22.	vyzýva na posilnenie budúceho viacročného finančného rámca (VFR) a lepšie využívanie fondov ESF+, EFRR, FEAD a AMIF s cieľom posilniť politiky, ktoré prispievajú k odstráneniu chudoby; 
23.	opakuje potrebu urýchlene zvýšiť financovanie Európskej záruky pre deti s osobitným rozpočtom vo výške najmenej 20 miliárd EUR; trvá na tom, že tento osobitný rozpočet by mal byť súčasťou budúceho VFR, na ktorý sa vzťahuje ESF+.

[bookmark: _Toc201139462]DÔVODOVÁ SPRÁVA
V návrhu správy sa chudoba považuje za porušenie ľudských práv a práv národov a domnieva sa, že tieto práva – politické, hospodárske, sociálne a kultúrne – by sa mali plne rešpektovať, keďže sú univerzálne, nedeliteľné, vzájomne závislé a prepojené a mali by byť jadrom politík boja proti chudobe.
Chudoba a sociálne vylúčenie sú odrazom nerovnomerného rozdelenia bohatstva, a to tak z hľadiska príjmov, ako aj aktív.
Viacfaktorový pôvod a viacrozmerné prejavy chudoby si vyžadujú politiky, ktorých cieľom je dosiahnuť sociálnu súdržnosť a zabrániť zhoršovaniu nerovností. Účinné opatrenia proti chudobe si vyžadujú integrovaný prístup, ktorý komplexne rieši chudobu v jej základoch, a to politikami, ktoré ju nerozčleňujú ani nerozdeľujú, ani ju nepovažujú za prirodzený alebo nevyhnutný sociálny jav.
V roku 2024 bolo v EÚ chudobou alebo sociálnym vylúčením ohrozených 93,3 milióna ľudí (21 % obyvateľstva). Riziko chudoby alebo sociálneho vylúčenia v EÚ bolo vyššie u žien ako u mužov (21,9 % v porovnaní s 20,0 %). V EÚ postavenie v zamestnaní výrazne ovplyvňuje mieru rizika chudoby alebo sociálneho vylúčenia, ktorá sa pohybuje medzi 10,9 % v prípade pracovníkov a 66,6 % v prípade nezamestnaných. V roku 2024 bolo 21,9 % obyvateľov EÚ, ktorí žijú v domácnosti s nezaopatrenými deťmi, ohrozených chudobou alebo sociálnym vylúčením.
V posledných rokoch došlo v EÚ v niektorých oblastiach k zhoršeniam: ukazovatele počtu detí ohrozených chudobou – chudoba detí sa zvýšila z 23,6 % v roku 2019 na 24,2 % v roku 2024 – a účinnosť sociálnej ochrany pri znižovaní chudoby klesla v období 2021 – 2024 z 37,1 % na 34,4 %.
V akčnom pláne pre Európsky pilier sociálnych práv, ktorý bol prijatý v roku 2021, sa stanovuje obmedzený cieľ znížiť do roku 2030 počet ľudí žijúcich v chudobe o 15 miliónov vrátane 5 miliónov detí. Zohľadnenie len tohto cieľa by znamenalo, že približne 78 miliónov ľudí vrátane 15 miliónov detí v EÚ by bolo v tom čase stále ohrozených chudobou a sociálnym vylúčením.
Spravodajca sa domnieva, že je preto nevyhnutné, aby členské štáty a EÚ stanovili odstránenie chudoby ako politický cieľ sociálneho pokroku, či už v stratégii EÚ v oblasti boja proti chudobe a v príslušných národných akčných plánoch, alebo v preskúmaní Európskeho piliera sociálnych práv.
Spravodajca sa tiež domnieva, že tento cieľ by sa mal komplexne riešiť vo všetkých odvetvových politikách. Mali by sa zohľadniť konkrétne vplyvy, ktoré by mohli mať rozhodnutia prijaté jednotlivými sektormi na chudobu, ako aj potreba ich vzájomnej koordinácie. Preto sa považuje za dôležité zaviesť ex ante analýzu vplyvu odvetvových politík na chudobu.
Štatistické údaje potvrdzujú významný vplyv prístupu k zamestnaniu, spravodlivých miezd a sociálnych transferov na znižovanie rizika chudoby.
Odhaľujú však aj drsnú realitu pracovníkov žijúcich v chudobe v dôsledku nízkych miezd, neistoty zamestnania a nepravidelnej práce alebo práce na čiastočný úväzok.
Okrem toho z nich vyplýva, že ženy sú v porovnaní s mužmi postihnuté vyššou mierou chudoby v dôsledku diskriminácie a nerovností, ako sú väčšie ťažkosti v prístupe k zamestnaniu, mzdové rozdiely, nižšia intenzita práce, kratšia profesionálna kariéra, rozdiely v hodnote dôchodkov a sociálnych dávok, nerovnomerné rozdelenie starostlivosti a domácich úloh a problematický prístup k špecifickej zdravotnej starostlivosti.
Spravodajca považuje za dôležité, aby stratégia viedla Komisiu a členské štáty k tomu, aby realizovali cieľ plnej zamestnanosti ako usmernenie pre hospodárske a sociálne politiky.
V tejto súvislosti by sa mali presadzovať a podporovať politiky na zlepšenie kvality zamestnanosti a pracovných podmienok, malo by sa preskúmať vytvorenie nástroja na boj proti chudobe prostredníctvom všeobecného uplatňovania práva na prácu a cieľa plnej zamestnanosti a mala by sa predložiť iniciatíva, ktorou by sa uplatňovalo odporúčanie Rady o primeranom minimálnom príjme, ktorý zabezpečí aktívne sociálne začlenenie a zamestnanosť a prispeje k odstráneniu chudoby.
S cieľom zabezpečiť plnú a účinnú sociálnu ochranu pracovníkov a predchádzať chudobe by členské štáty mali posilniť verejné, univerzálne a solidárne systémy sociálneho zabezpečenia.
Komisia aj členské štáty by mali prijať účinné opatrenia zamerané na vykonávanie zásady rovnakej odmeny za rovnakú prácu, boj proti nerovnostiam a diskriminácii na pracovisku, a to najmä tým, ktoré sa týkajú žien.
Členské štáty by mali venovať osobitnú pozornosť zabezpečeniu všeobecného prístupu k cenovo dostupnej, vysokokvalitnej verejnej zdravotnej starostlivosti o matky, novorodencov a deti a rozvoju politík na posilnenie práv v materstve, otcovstve a rodičovstve, podpore rovnováhy medzi pracovným a súkromným životom, uľahčeniu návratu žien do práce po tehotenstve a materskej dovolenke a zabezpečeniu primeraných podmienok na dojčenie na pracovisku.
Malo by sa tiež pamätať na to, že starší ľudia, osoby so zdravotným postihnutím, rodiny s jedným rodičom, etnické menšiny a migranti sú skupiny, ktoré sú zraniteľnejšie voči chudobe a sociálnemu vylúčeniu, a že deti migrantov sú nadmerne zastúpené v skupine ohrozenej chudobou, a preto by sa táto osobitná situácia mala zohľadniť v opatreniach na riešenie chudoby a jej predchádzanie.
Chudoba detí pramení z chudoby rodín a absencia komplexnej odozvy znamená, že chudoba sa predlžuje počas celého života (najprv v detstve, potom v práci a nakoniec na dôchodku), čím sa zvyšuje pravdepodobnosť medzigeneračnej chudoby.
Rada 14. júna 2021 prijala odporúčanie, ktorým sa zriaďuje Európska záruka pre deti s cieľom zabezpečiť, aby deti v núdzi mali prístup k základným službám, ako je napríklad bezplatná starostlivosť a vzdelávanie v ranom detstve, bezplatné vzdelávanie (vrátane doplnkových činností vykonávaných v školách a aspoň jedného zdravého jedla za školský deň), bezplatná zdravotná starostlivosť, zdravá výživa a primerané bývanie. 
Spravodajca sa domnieva, že na tento dôležitý príspevok k boju proti chudobe detí v EÚ by sa mali v budúcom viacročnom finančnom rámci vyčleniť osobitné rozpočtové prostriedky vo výške najmenej 20 miliárd EUR, z ktorých sa poskytnú finančné prostriedky na podporu národných akčných plánov pre záruku pre deti z rozpočtu EÚ.
Ďalším aspektom je potreba riešiť problém stigmatizácie a diskriminácie ľudí žijúcich v chudobe.
Opatrenia na zníženie chudoby sa často stretávajú s prekážkami v podobe stigmatizácie a diskriminačných politických postojov voči ľuďom žijúcim v chudobe. Sú nepravdivo obviňovaní z toho, že požívajú výsady a práva, ktoré sú údajne odopreté iným občanom. Konkrétne politiky a opatrenia na boj proti chudobe v jej rôznych rozmeroch sa často uvádzajú ako údajný dôkaz toho, že ľudia žijúci v chudobe majú toto privilégium.
V iných situáciách vedú samotné riešenia boja proti chudobe k stigmatizácii ľudí žijúcich v chudobe. Príkladom je častá getizácia ľudí žijúcich v chudobe v sociálnych bytových domoch, ktorá prispieva k ich sociálnemu vylúčeniu viacerými spôsobmi, a to aj pokiaľ ide o využívanie pôdy a mestské plánovanie.
Stratégia EÚ v oblasti boja proti chudobe by mala zahŕňať opatrenia na boj proti stigmatizácii a diskriminácii ľudí žijúcich v chudobe a zabezpečiť, aby sa opatrenia proti chudobe zameriavali na sociálnu integráciu, pričom by sa mali riešiť tzv. skryté prejavy chudoby a nevyužívanie dostupných sociálnych dávok.
Predchádzanie chudobe by malo byť založené na presadzovaní politík, ktoré zabezpečia nedeliteľnosť a univerzálnosť politických, hospodárskych, sociálnych a kultúrnych práv; Tieto politiky poskytujú štrukturálne riešenia s komplexným vplyvom na sociálnu súdržnosť, bojujú proti stigmatizácii a diskriminácii ľudí žijúcich v chudobe, ako aj nevhodným prístupom, napr. kriminalizácii chudoby. Tieto riešenia by mali dopĺňať okamžité alebo ad hoc podporné opatrenia, ak sú potrebné na zabezpečenie primeranej reakcie na osobitné potreby najzraniteľnejších skupín.
V tejto súvislosti je dôležité zabezpečiť verejné investície do politík, ktoré zaručujú univerzálne, bezplatné a vysokokvalitné verejné služby, vzhľadom na ich prínos k prerušeniu cyklov chudoby, a to najmä v oblastiach, ako sú vzdelávanie, zdravotná starostlivosť, sociálne služby, zásobovanie vodou a sanitácia a všeobecný prístup k dôstojnému bývaniu, energii, doprave, potravinám a kultúrnym a voľnočasovým aktivitám;
Komisia by mala podporovať členské štáty pri presadzovaní politiky bývania, ktorá zabezpečí všeobecný prístup k tomuto právu, pričom zohľadní osobitné opatrenia pre situáciu bezdomovcov. Komisia by mala vypracovať plán zameraný na uspokojenie potrieb všetkých občanov EÚ v oblasti bývania vrátane zabezpečenia dodatočného a špecifického financovania EÚ na rozšírenie a renováciu bytového fondu nájomného bývania.
Spravodajca sa domnieva, že psychologické ťažkosti vyplývajúce z chudoby a sociálneho vylúčenia nie sú dostatočne zohľadnené v stratégii Komisie v oblasti duševného zdravia a v národných akčných plánoch. Preto odporúča, aby členské štáty v tejto oblasti zaviedli osobitné opatrenia.
V zmysle chápania chudoby ako porušenia ľudských práv je nevyhnutné vytvoriť mechanizmy, ktoré umožnia účasť ľudí žijúcich v chudobe na definovaní, vykonávaní a hodnotení politík, ktoré sa ich týkajú. Cieľom vytvorenia týchto mechanizmov by malo byť zvýšenie demokratickej účasti, posilnenie postavenia a emancipácia ľudí žijúcich v chudobe a dosiahnutie účinnejších a spravodlivejších výsledkov z týchto politík. 
Spravodajca sa tiež domnieva, že úspech stratégie bude závisieť od vhodnej koordinácie medzi rôznymi úrovňami rozhodovania a zásahov. Rozsah zodpovednosti na úrovni EÚ, členských štátov a regiónov za dosiahnutie cieľa odstránenia chudoby by sa mal jasne a primerane definovať v súlade so zásadou subsidiarity.
Spravodajca odporúča zriadenie výročnej konferencie, ktorá by mala posudzovať vykonávanie stratégie so širokým a rôznorodým zložením vrátane ľudí žijúcich v chudobe.
Na základe pozitívnych skúseností s Európskou zárukou pre deti sa odporúča, aby stratégia mala určenú osobu zodpovednú na úrovni Európskej komisie a aby každý členský štát vymenoval národného koordinátora a vypracoval národný akčný plán, do ktorého by boli zapojené miestne a regionálne orgány a organizácie, ktoré sa venujú boju proti chudobe a jej predchádzaniu.
Stratégia EÚ v oblasti boja proti chudobe by mala uznať a podporovať činnosť rôznych druhov sociálnych organizácií, ktoré sa venujú boju proti chudobe a jej predchádzaniu, najmä prostredníctvom priamej podpory ľuďom žijúcim v chudobe.
Budúci viacročný finančný rámec bude musieť zohrať dôležitú úlohu pri posilňovaní politík a sociálnej podpory, ktoré prispievajú k odstráneniu chudoby, výrazne a lepšie využívajú ESF+, EFRR, FEAD a AMIF.

